LIETUVOS RESPUBLIKOS APLINKOS MINISTRAS

ĮSAKYMAS

DĖL VALSTYBĖS REGISTRUOSE, KADASTRUOSE IR (AR) VALSTYBĖS INFORMACINĖSE SISTEMOSE KAUPIAMŲ DUOMENŲ APIE TERITORIJAS, KURIOSE TAIKOMOS SPECIALIOSIOS ŽEMĖS NAUDOJIMO SĄLYGOS, PATEIKIMO NEKILNOJAMOJO TURTO REGISTRO TVARKYTOJUI TVARKOS IR SĄLYGŲ APRAŠO PATVIRTINIMO

2022 m. gruodžio 7 d. Nr. D1-392

Vilnius

Vadovaudamasis Lietuvos Respublikos specialiųjų žemės naudojimo sąlygų įstatymo 141 straipsnio 16 dalimi, įgyvendindamas Lietuvos Respublikos Vyriausybės 2019 m. gruodžio 11 d. nutarimo Nr.1248 „Dėl Lietuvos Respublikos specialiųjų žemės naudojimo sąlygų įstatymo įgyvendinimo“ 1 punktą:

1.	Tvirtinu Valstybės registruose, kadastruose ir (ar) valstybės informacinėse sistemose kaupiamų duomenų apie teritorijas, kuriose taikomos specialiosios žemės naudojimo sąlygos, pateikimo Nekilnojamojo turto registro tvarkytojui tvarkos ir sąlygų aprašą (pridedama).

2.	N u s t a t a u, kad valstybės registrų, kadastrų ir (ar) valstybės informacinių sistemų, kuriose kaupiami duomenys apie teritorijas, kuriose vadovaujantis Specialiųjų žemės naudojimo sąlygų įstatymo nustatyta tvarka yra taikomos specialiosios žemės naudojimo sąlygos, tvarkytojai pateikia Nekilnojamojo turto registro tvarkytojui duomenis apie teritorijas, kuriose taikomos specialiosios žemės naudojimo sąlygos.

Aplinkos ministras	Simonas Gentvilas

PATVIRTINTA

Lietuvos Respublikos aplinkos ministro

2022 m. gruodžio 7 d. įsakymu Nr. D1-392

VALSTYBĖS REGISTRUOSE, KADASTRUOSE IR (AR) VALSTYBĖS INFORMACINĖSE SISTEMOSE KAUPIAMŲ DUOMENŲ APIE TERITORIJAS, KURIOSE TAIKOMOS SPECIALIOSIOS ŽEMĖS NAUDOJIMO SĄLYGOS, PATEIKIMO NEKILNOJAMOJO TURTO REGISTRO TVARKYTOJUI TVARKOS IR SĄLYGŲ APRAŠAS

I SKYRIUS

BENDROSIOS NUOSTATOS

1.	Valstybės registruose, kadastruose ir (ar) valstybės informacinėse sistemose kaupiamų duomenų apie teritorijas, kuriose taikomos specialiosios žemės naudojimo sąlygos (toliau – duomenys apie SŽNS teritorijas), pateikimo Nekilnojamojo turto registro tvarkytojui tvarkos ir sąlygų aprašas (toliau – Aprašas) nustato duomenų apie SŽNS teritorijas pateikimo Nekilnojamojo turto registro tvarkytojui tvarką ir sąlygas, duomenų teikėjų teises ir pareigas.

2.	Apraše vartojamos sąvokos atitinka Lietuvos Respublikos specialiųjų žemės naudojimo sąlygų įstatyme, Lietuvos Respublikos valstybės informacinių išteklių valdymo įstatyme, Lietuvos Respublikos nekilnojamojo turto kadastro įstatyme, Lietuvos Respublikos nekilnojamojo turto registro įstatyme, Lietuvos Respublikos geodezijos ir kartografijos įstatyme vartojamas sąvokas.

3.	Aprašo nuostatos privalomos valstybės registrų, kadastrų ir (ar) informacinių sistemų, kuriose kaupiami duomenys apie SŽNS teritorijas, valdytojams ar tvarkytojams, Nekilnojamojo turto kadastro ir Nekilnojamojo turto registro tvarkytojui.

II SKYRIUS

DUOMENŲ APIE SŽNS TERITORIJAS PATEIKIMO NEKILNOJAMOJO TURTO REGISTRO TVARKYTOJUI TVARKA IR SĄLYGOS

4.	Valstybės registro, kadastro ar informacinės sistemos tvarkytojas (toliau – Duomenų teikėjas) duomenis apie SŽNS teritorijas Nekilnojamojo turto registro tvarkytojui (toliau – Tvarkytojas) perduoda elektroniniu būdu pagal duomenų apie SŽNS teritorijas perdavimo sutartis, sudarytas su Tvarkytoju.

5.	Tvarkytojui teikiami duomenys apie SŽNS teritorijas turi būti parengti vadovaujantis Teritorijų, kuriose taikomos specialiosios žemės naudojimo sąlygos, erdvinių duomenų rinkinio specifikacija, patvirtinta Lietuvos Respublikos žemės ūkio ministro 2019 m. gruodžio 16 d. įsakymu Nr. 3D-700 „Dėl Teritorijų, kuriose taikomos specialiosios žemės naudojimo sąlygos, erdvinių duomenų rinkinio specifikacijos patvirtinimo“.

6.	Duomenų teikėjams pateikus duomenis apie SŽNS teritorijas, Tvarkytojas pažymi SŽNS teritorijų ribas Nekilnojamojo turto kadastro žemėlapyje ir automatiškai įrašo informaciją, kad žemės sklypas patenka į nustatytą SŽNS teritoriją, žemės sklypo, patenkančio į šią SŽNS teritoriją, registro įraše.

7.	Tvarkytojui vienu teikimu pateikiami visi valstybės registre, kadastre ar valstybės informacinėje sistemose kaupiami duomenys apie SŽNS teritorijas.

8.	Nustačius aplinkybes, trukdančias pažymėti SŽNS teritorijų ribas Nekilnojamojo turto kadastro žemėlapyje, Tvarkytojas Duomenų teikėjui pateikia informaciją apie šias aplinkybes, o pateiktas duomenų apie SŽNS teritorijas rinkinys netvarkomas. Duomenų teikėjas per 10 darbo dienų nuo informacijos apie šias aplinkybes pateikimo dienos patikslina ir pakartotinai pateikia visus turimus duomenis apie SŽNS teritorijas Aprašo nustatyta tvarka.

_______________________